DELEGIRANA UREDBA KOMISIJE (EU) 2022/2111

z dne 13. julija 2022

o dopolnitvi Uredbe (EU) 2020/1503 Evropskega parlamenta in Sveta v zvezi z regulativnimi tehničnimi standardi, ki določajo zahteve za ponudnike storitev množičnega financiranja v zvezi z nasprotji interesov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2020/1503 Evropskega parlamenta in Sveta z dne 7. oktobra 2020 o evropskih ponudnikih storitev množičnega financiranja za podjetnike ter spremembi Uredbe (EU) 2017/1129 in Direktive (EU) 2019/1937 (1) ter zlasti člena 8(7), četrti pododstavek, Uredbe,

ob upoštevanju naslednjega:

(1) V skladu s členom 8(3) Uredbe (EU) 2020/1503 morajo ponudniki storitev množičnega financiranja ohranjati in izvajati učinkovita notranja pravila za preprečevanje nasprotij interesov. Da bi taka pravila ves čas izpolnjevala svoj cilj preprečevanja nasprotij interesov, bi jih morali ponudniki storitev množičnega financiranja redno in vsaj enkrat letno pregledovati ter sprejeti ustrezne ukrepe za odpravo morebitnih pomanjkljivosti v zvezi z njimi.

(2) Pri obvladovanju nasprotij interesov se ponudniki storitev množičnega financiranja ne bi smeli pretirano zanašati na zahteve po razkritju iz člena 8(5) Uredbe (EU) 2020/1503. Zato bi morali za preprečevanje nasprotij interesov določiti notranja pravila, ki bi morala ustrezati naravi, obsegu in kompleksnosti storitev množičnega financiranja ter velikosti in organizaciji poslovanja ponudnika storitev množičnega financiranja. V zvezi s tem bi bilo treba v notranjih pravilih za preprečevanje nasprotij interesov po potrebi upoštevati okoliščine, povezane z dejstvom, da ponudnik storitev množičnega financiranja pripada skupini.

(3) Ponudniki storitev množičnega financiranja bi si morali pri oblikovanju notranjih pravil za preprečevanje nasprotij interesov po najboljših močeh prizadevati za preprečevanje, prepoznavanje in obvladovanje nasprotij interesov. Kadar se kljub vsemu prepozna nasprotje interesov, bi morali ponudniki storitev množičnega financiranja sprejeti potrebne ukrepe za zagotovitev razkritja tega nasprotja interesov svojim strankam in vsem drugim stranem, na katere bi to lahko vplivalo.

(4) Ukrepi, ki jih morajo ponudniki storitev množičnega financiranja sprejeti v skladu s členom 8(4) Uredbe (EU) 2020/1503, bi morali s primerno verjetnostjo zagotoviti, da bo tveganje škode za interese strank preprečeno in, kadar to ni mogoče, ustrezno zmanjšano.

(5) Da bi lahko stranke sprejemale premišljene odločitve o storitvah, ki predstavljajo dejansko nasprotje interesov, bi morali ponudniki storitev množičnega financiranja posodabljati informacije o splošni naravi in virih nasprotij interesov ter ukrepih, sprejetih za njihovo ublažitev, ki so bile razkrite v skladu s členom 8(5) Uredbe (EU) 2020/1503. Takšno razkritje bi moralo ustrezati naravi strank, na katere je naslovljeno, zlasti ob upoštevanju njihove uvrstitve med dobro poučene ali nepoučene vlagatelje, vključno s potencialnimi vlagatelji. Razkritje bi moralo vključevati opis nasprotij interesov in z njimi povezanih tveganj za stranke.

(6) Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge.

(7) Evropski organ za vrednostne papirje in trge je o osnutku regulativnih tehničnih standardov, na katerem temelji ta uredba, opravil odprta javna posvetovanja, analiziral morebitne s tem povezane stroške in koristi ter zaprosil za nasvet interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2).

(8) V skladu s členom 42(1) Uredbe (EU) 2018/1725 Evropskega parlamenta in Sveta (3) je bilo opravljeno posvetovanje z Evropskim nadzornikom za varstvo podatkov, ki je mnenje podal 1. junija 2022 –

SPREJELA NASLEDNJO UREDBO:

Člen 1 Ohranjanje in izvajanje notranjih pravil za preprečevanje nasprotij interesov 1. Ponudniki storitev množičnega financiranja v pisni obliki pripravijo notranja pravila za preprečevanje nasprotij interesov ter jih izvajajo in ohranjajo. Pravila za preprečevanje nasprotij interesov ustrezajo velikosti in organizaciji ponudnika storitev množičnega financiranja ter naravi, obsegu in kompleksnosti njegovega poslovanja. 2. Če je ponudnik storitev množičnega financiranja član skupine, se v notranjih pravilih za preprečevanje nasprotij interesov iz odstavka 1 upoštevajo vse okoliščine, ki predstavljajo ali bi lahko povzročile nasprotje interesov zaradi strukture in poslovnih dejavnosti drugih članov skupine. 3. Notranja pravila za preprečevanje nasprotij interesov iz odstavka 1 določajo, da mora ponudnik storitev množičnega financiranja: (a) zagotoviti, da se osebe iz člena 8(2), prvi pododstavek, točke (a), (b) in (c), Uredbe (EU) 2020/1503 ne sprejmejo kot lastniki projektov v projektih množičnega financiranja, ki jih ponudniki ponujajo na svoji platformi za množično financiranje; (b) ugotoviti, ali je bila kakšna oseba iz člena 8(2), prvi pododstavek, točke (a), (b) in (c), Uredbe (EU) 2020/1503 sprejeta kot vlagatelj v projekte množičnega financiranja, ki jih ponudniki ponujajo na svoji platformi za množično financiranje; (c) opredeliti vse druge okoliščine, ki bi lahko povzročile dejansko ali potencialno nasprotje interesov med osebami iz člena 8(4) Uredbe (EU) 2020/1503, pri čemer se morajo upoštevati velikost in dejavnosti ponudnika storitev množičnega financiranja in, če je ustrezno, skupine, ki ji pripada, ter tveganje škode za interese strank; (d) če je ustrezno, določiti postopke, ki jih je treba upoštevati, in ukrepe, ki jih je treba sprejeti, vključno s postopki in ukrepi v zvezi z ustreznimi internimi odgovornostmi znotraj organizacije ponudnika storitev množičnega financiranja, da se izpolnijo zahteve iz člena 8(2) Uredbe (EU) 2020/1503 in v skladu s točko (c) tega odstavka. 4. V primeru iz odstavka 3, točka (b), osebe iz člena 8(4) Uredbe (EU) 2020/1503, ki opravljajo različne poslovne dejavnosti, ki vključujejo nasprotje interesov, kakršno je določeno v členu 8(2), prvi pododstavek, točke (a), (b) in (c), Uredbe (EU) 2020/1503, navedene dejavnosti opravljajo z neodvisnostjo, ki ustreza: (a) velikosti in dejavnostim ponudnika storitev množičnega financiranja; (b) če je ustrezno, velikosti in dejavnostim skupine, ki ji pripada ponudnik storitev množičnega financiranja; (c) tveganju škode za interese strank. 5. V primeru iz odstavka 3, točka (c), interna pravila zajemajo vse naslednje: (a) učinkovite postopke za preprečevanje ali nadziranje izmenjave informacij med osebami iz člena 8(4) Uredbe (EU) 2020/1503, ki opravljajo dejavnosti, ki vključujejo tveganje nasprotja interesov, kadar bi izmenjava teh informacij lahko škodovala interesom ene ali več strank ponudnika storitev množičnega financiranja; (b) določbe o ločenem nadzoru nad osebami iz člena 8(4) Uredbe (EU) 2020/1503, katerih glavne naloge vključujejo opravljanje dejavnosti v imenu strank, katerih interesi bi lahko bili v nasprotju, ali opravljanje storitev zanje ali ki kako drugače zastopajo različne interese, ki bi lahko bili v nasprotju, vključno z interesi ponudnika storitev množičnega financiranja; (c) odpravo kakršne koli neposredne povezave med prejemki oseb iz člena 8(4) Uredbe (EU) 2020/1503, ki opravljajo zlasti eno dejavnost, in prejemki drugih oseb, kot je navedeno v členu 8(4) Uredbe (EU) 2020/1503, ki opravljajo zlasti drugo dejavnost, oziroma prihodki, ki jih te osebe ustvarijo, kadar lahko v zvezi z navedenimi dejavnostmi nastane nasprotje interesov; (d) ukrepe, s katerimi se kateri koli osebi prepreči ali omeji izvajanje neprimernega vpliva na način, na katerega osebe iz člena 8(4) Uredbe (EU) 2020/1503 opravljajo storitve množičnega financiranja; (e) ukrepe za preprečevanje ali obvladovanje hkratne ali zaporedne udeležbe osebe iz člena 8(4) Uredbe (EU) 2020/1503 v ločenih storitvah množičnega financiranja, kadar bi taka udeležba lahko ogrozila ustrezno obvladovanje nasprotij interesov. 6. Ponudniki storitev množičnega financiranja vsaj enkrat letno ocenijo in pregledajo svoja notranja pravila za preprečevanje nasprotij interesov ter sprejmejo vse ustrezne ukrepe za odpravo morebitnih ugotovljenih pomanjkljivosti.

Člen 2 Ukrepi za preprečevanje, prepoznavanje in obvladovanje nasprotij interesov 1. Namen ukrepov, ki jih morajo ponudniki storitev množičnega financiranja sprejeti v skladu s členom 8(4) Uredbe (EU) 2020/1503, je s primerno verjetnostjo zagotoviti, da bo tveganje škode za interese stranke preprečeno in, kadar to ni mogoče, ustrezno zmanjšano. 2. Za namene prepoznavanja vrst nasprotij interesov, ki nastanejo med opravljanjem storitev množičnega financiranja in katerih obstoj lahko škoduje interesom stranke, ponudniki storitev množičnega financiranja poleg vrst nasprotij interesov iz člena 8(2), prvi pododstavek, Uredbe (EU) 2020/1503 upoštevajo vsaj, ali za katero od oseb iz člena 8(4) navedene uredbe velja naslednje: (a) verjetno je, da bo na račun stranke ustvarila finančni dobiček ali preprečila finančno izgubo; (b) ima interes pri rezultatu storitev, zagotovljenih stranki, ki se razlikuje od interesa stranke pri navedenem rezultatu; (c) ima finančno ali drugo spodbudo, da daje prednost interesom stranke ali skupine strank pred interesi druge stranke.

Člen 3 Razkritja v zvezi s splošno naravo in virom nasprotij interesov ter ukrepi za njihovo zmanjšanje 1. Ponudniki storitev množičnega financiranja objavljajo in posodabljajo informacije iz člena 8(5) Uredbe (EU) 2020/1503 na svojem spletišču na mestu, ki je strankam lahko dostopno. Ponudnik storitev množičnega financiranja te informacije strankam razkrije na trajnem nosilcu podatkov, razen če ni bilo ugotovljeno nobeno nasprotje interesov v skladu s členom 8(4) Uredbe (EU) 2020/1503, in te informacije po potrebi posodablja. 2. Razkritje iz odstavka 1 zajema podroben in jasen opis nasprotij interesov in povezanih tveganj, ugotovljenih v okviru dane storitve, pri čemer se upošteva narava strank, ki se jim zagotavlja razkritje, zlasti njihova uvrstitev med dobro poučene ali nepoučene potencialne vlagatelje.

Člen 4 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. julija 2022 Za Komisijo predsednica Ursula VON DER LEYEN

(1) UL L 347, 20.10.2020, str. 1.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(3) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).